Care-i problema cu manelele?

În ultima vreme, CNA-ul a reînceput să țintească lumea manelelor mai ceva ca-n 2000. Mai întâi a tras cu un glonț orb în direcția Taraf TV, mai apoi l-a lăsat în pace. Ieri, au tras nasol în MyneleTV și au cenzurat trei clipuri de manele pentru că ar fi obscene, vulgare și nepotrivite pentru minori. Asta în condițiile în care la orice oră din zi sau din noapte, pe orice post TV muzical vezi clipuri de rapperi americani mult mai grafice sexual și mai nepotrivite pentru minori fără ca CNA-ul să zică mrr. Care-i diferența? Un post difuzează manele, celălalt nu.



Clipul lui Nicolae Guță, unul dintre cele trei clipuri interzise



Practic, CNA-ul s-a legat de un aspect interpretabil pentru a lovi în manele. Problema manelelor a început prin a fi „muzică de țigani”, apoi deoarece era nasol să fii rasist pe șleau într-o țară care voia să intre în UE, discursul s-a preschimbat în „manelele sunt o non-valoare”. Cine a decis că manelele sunt o non-valoare? Nişte oameni lipsiţi de studii muzicale care se bat cu pumnul în piept că nu e nimic artistic într-o manea. Între timp, prof. dr. în muzicologie Speranța Rădulescu predă un curs de manele la Conservator deși personal nu-i place genul, dar ca etnomuzicolog nu îi poate ignora.





Steaua de Mare – Studiu Manea



Majoritatea anti-maneliștilor nici măcar n-a ascultat voit o manea vreodată, ci doar pasiv unele care nu le-au convenit ceea ce a condus la blocarea senzorul de auz pentru manele bune. E ca și cum eu aș auzi pe stradă „We don’t need no education” sau Cradle of Filth și aș trage concluzia că toată muzica rock e anti-școlarizare și retardo-satanică. Problema anti-maneliștilor este că ei nu văd nicio valoare, valoare în manele. Ca ascultător de manele, știu că manelele sunt de dragoste, de petrecere, despre dușmani și despre avere. Nu-mi dau seama care este non-valoarea. Anti-maneliștii n-au dușmani, nu iubesc, nu petrec, nu au nevoie de bani? Trist. Anti-maneliștii-mi poartă pică, dar n-au valoarea mea.





Nicolae Guță și Copilul de Aur – Tot Cu Lingura Mănânci



Am mai auzit și argumentul cum că manelele nu sunt artă pentru că trebuie să fii foarte inteligent ca să faci artă. Îl contrazic oamenii peșterii cu picturile rupestre, îl contrazice și arta naivă, dar și needucatul ăla de David Bowie care n-a terminat liceul. „E doar fațadă treaba cu manelele de dragoste – ce contează că sunt sincere, dacă sunt așa simpliste și grosolane? Asta e artă?” – Pizda mă-sii, Van Gogh e apreciat pentru grosolănia frumuseții și pentru sinceritatea sentimentală a tablourilor lui. La o adică, Florin Salam este Jimmy Hendrix al manelelor – amândoi se trag din părinți lăutari, au învățat de mici să cânte la diverse instrumente, nu le-a prea ars de școală, au tras coca, sunt venerați ca zei de către fanii genului care i-a consacrat, au evoluat treptat din „mișto” în ”WOW OMG WOW, ZEU! ZEU!”. Două picături de apă, doar că Salam mai are câțiva ani cât să-l întreacă pe Hendrix.





Florin Stoian și-a schimbat numele de scenă din Florin Fermecătorul în Florin Salam de la cuvântul arăbesc pentru pace „salam”.

VIDEO 1- Florin Salam în 1998

Video 2 – Florin Salam – Ai Ochii De Migdală





Fără argumentul non-valorii și fără argumentul lipsei de educație, ajung să mă gândesc la faptul că rasiștii dușmănoși pe manele nu își asumă rasismul. Am avut și eu problema asta o vreme cât mi-a fost rușine să recunosc faptul că-mi place să ascult manele pentru că ar fi râs caucazienii pur sânge de mine. Noroc că mi-a trecut, prea bine mai sună manelele și prea mișto sunt țiganii ăia care-mi vând țigări la colț de stradă. Înainte condamnam furtul, contrabanda, cerșitul. Eram în gimnaziu, iar banii veneau de la părinți; habar n-aveam cum funcționează sistemul din România, unde dacă thuamnefere îți pierzi slujba și nu-ți găsești alta în timp util sau n-ai bani strânși, ajungi și tu să cerșești sau să furi pentru că nu prea ai alte opțiuni. Nasol, frățică. Condamnam și faptul că romii sunt needucați, dar vina mai mare cade pe aceia care îi batjocăresc pe romi atunci când ajung la școală și îi fac să se ducă înapoi de unde au venit, să facă „ce știu ei mai bine”.





Romica Puceanu – Toată Lumea Ar Vrea Să Mor



Bine, asta e altă problemă, care ține de segregarea unei minorități și auto-segregarea minorității ce vine ca urmare a rasismului populației majoritate. Ce treabă are cu manelele? Păi, cam are pentru că manelele au apărut în anii ’60 ca o formă de opoziție simbolică a romilor din mahalale față de excluderea lor din societatea românească. În anii ’90, manelele începuseră să prindă teren și să pătrundă la petrecerile ne-țiganilor, la radioul ne-țiganilor, la tv destinat ne-țiganilor. Imediat s-au sesizat rasiștii cum că oamenii încep să rezoneze cu muzica de mahala a țiganilor ălura borâți pe care ei îi urăsc. Imediat au început demersurile de îngrădire a libertății de exprimare prin discriminare. S-a pierdut urma rasismului pentru cei tineri care urăsc din principiu, fără să acorde o șansă exprimării artistice a culturii unei etnii. Pur și simplu urâm, iar ura aia e atât de puternică încât ne îngrădește capacitatea de a accepta un om de o altă etnie, cu o altă cultură. Până la ora actuală, manelele reprezintă singura formă de integrare a culturii romilor în societatea românească, iar CNA-ul vrea să o taie din rădăcină.



Aveam 10 ani când am auzit prima oară că numai țiganii nespălați ascultă manele infecte. De-atunci am auzit-o în continuu spusă mai elegant sau mai din topor. Astăzi, manelele sunt încă infecte doar pentru că romii nu mai pot fi țigani nespălați.